b'\n_START_ARTICLE_\nKareem Abdul-Jabbar\n_START_PARAGRAPH_\nKareem Abdul-Jabbar f\xc3\xb8dt Ferdinand Lewis Alcindor Jr. (f\xc3\xb8dt 16. april 1947, i New York City, New York, USA) er en amerikansk tidligere basketballspiller (center), og den mest scorende spiller i den amerikanske basketballliga NBA\'s historie med 38.387 point. Abdul-Jabbar spillede tyve s\xc3\xa6soner i NBA og repr\xc3\xa6senterede henholdsvis Milwaukee Bucks og Los Angeles Lakers. Med begge klubber var han med til at vinde NBA-mesterskabet. Seks gange i karrieren blev han k\xc3\xa5ret til NBA Most Valuable Player, og i hele 19 af sine tyve s\xc3\xa6soner i ligaen blev han udtaget til NBA\'s All-starkamp, en h\xc3\xa6dersbevisning til s\xc3\xa6sonens bedste spillere. Han er medlem af Naismith Memorial Basketball Hall of Fame._NEWLINE_Abdul-Jabbar bliver gennemg\xc3\xa5ende regnet som en af de bedste basketballspillere i historien.\n_START_SECTION_\nTidlige liv og karriere\n_START_PARAGRAPH_\nFerdinand Lewis Alcindor Jr. blev f\xc3\xb8dt i New York City og voksede op i bydelen Manhattan, hvor han ogs\xc3\xa5 gik i high school. Allerede i 8. klasse, i en alder af 13-14 \xc3\xa5r, var han vokset til en h\xc3\xb8jde af 2.03 meter og kunne dunke en basketball. Efter at have udm\xc3\xa6rket sig som basketballspiller i high school blev Alcindor i 1966 rekrutteret til at spille college-basket for UCLA i Californien, hvor han blev tr\xc3\xa6net af den legendariske tr\xc3\xa6ner John Robert Wooden. Han spillede for universitetets hold de f\xc3\xb8lgende tre \xc3\xa5r, og i alle tre s\xc3\xa6soner vandt UCLA det nationale college-mesterskab. I 1969 blev han desuden den f\xc3\xb8rste spiller nogensinde til at blive k\xc3\xa5ret til Naismith College Player of the Year.\n_START_SECTION_\nMilwaukee Bucks\n_START_PARAGRAPH_\nEfter en ekstremt succesfuld tid i college blev Alcindor draftet som det f\xc3\xb8rste valg i NBA-draften i 1969, og blev valgt af det relativt nystartede hold Milwaukee Bucks fra staten Wisconsin. Han blev en \xc3\xb8jeblikkelig succes i ligaen og blev i samtlige de seks s\xc3\xa6soner han n\xc3\xa5ede at spille for Milwaukee udtaget til NBA\'s All-Starkamp. I 1971 vandt han NBA-mesterskabet med klubben, og blev efter finaleseriesejren over Baltimore Bullets k\xc3\xa5ret til NBA Finals MVP, en udm\xc3\xa6rkning til den bedste spiller i finalerne. I 1971 skiftede Alcindor samtidig navn til Kareem Abdul-Jabbar efter han tidligere var konverteret til islam. Navnet Kareem Abdul-Jabbar betyder Allahs kraftfulde tjener. Selvom Abdul-Jabbar var glad for Milwaukee-holdet og for klubbens fans ytrede han et par \xc3\xa5r senere alligevel \xc3\xb8nske om et klubskifte, da han ikke mente at byen Milwaukee havde nok at tilbyde ham. Han bad derfor om at blive tradet til enten New York Knicks eller Los Angeles Lakers.\n_START_SECTION_\nLos Angeles Lakers\n_START_PARAGRAPH_\nI 1975 tradede Milwaukee Bucks Abdul-Jabbar til Los Angeles Lakers i en handel, hvor Bucks fik adskillige Lakers-spillere i kompensation. Handlen bet\xc3\xb8d, at Abdul-Jabbar nu var tilbage i den by, hvor han ogs\xc3\xa5 spillede som college-spiller. Tiden hos Lakers blev en enorm succes for Abdul-Jabbar, der vandt yderligere fem NBA-mesterskaber, i henholdsvis 1980, 1982, 1985, 1987 og 1988. I 1985-serien blev han igen k\xc3\xa5ret til Finals MVP, og hele 12 gange i sin Lakers-karriere blev han udtaget til NBA-All-Star-kampen. I en stor del af sin tid hos Lakers var han holdkammerat med Earvin "Magic" Johnson, og de to regnes som en af de mest succesfulde duoer i NBA\'s historie._NEWLINE_Efter 20 \xc3\xa5r stoppede Abdul-Jabbar sin karriere. P\xc3\xa5 dette tidspunkt var han indehaver af rekorden for flest points nogensinde i NBA, med 38.387. Det g\xc3\xb8r ham stadig (pr. 2019) til den mest scorende spiller i ligaens historie, og han besidder ogs\xc3\xa5 rekorderne for flest field goals og flest spillede minutter i ligaen. Han blev i 1995 indlemmet i Naismith Memorial Basketball Hall of Fame.\n_START_SECTION_\nTitler\n_START_PARAGRAPH_\nNedenst\xc3\xa5ende er et udvalg af de klubtitler og personlige h\xc3\xa6dersbevisninger, Abdul-Jabbar blev tildelt gennem sin karriere:'